
Συνάντηση Δημάρχου Κιλκίς με τον Πρόεδρο του  Συλλόγου Εφοριακών 
ν. Θεσσαλονίκης - Κιλκίς – Χαλκιδικής 
Τη συμπαράσταση του Δήμου Κιλκίς στην άρση του διαφαινόμενου σχεδιασμού της ΑΑΔΕ για την κατάργηση των τοπικών φορολογικών υπηρεσιών (ΔΟΥ) και τη συγχώνευσή τους  στο οργανωτικό πρότυπο των κεντρικοποιημένων φορολογικών δομών Αθήνας – Θεσσαλονίκης ζήτησε κατά τη χθεσινή του συνάντηση με τον Δήμαρχο Κιλκίς Δημήτρη Κυριακίδη ο Πρόεδρος του Συλλόγου Εφοριακών νομών Θεσσαλονίκης - Κιλκίς – Χαλκιδικής
 Μενέλαος Παπαποστόλου.
Οι σχεδιαζόμενες αλλαγές στη φορολογική διοίκηση, όπως εξήγησε ο Πρόεδρος του Συλλόγου Εφοριακών των τριών περιοχών, συνιστούν πλήγμα για τους εργαζομένους των κατά τόπους ΔΟΥ και θα επιφέρουν σοβαρές αρνητικές συνέπειες στην εξυπηρέτηση των φορολογουμένων πολιτών και επιχειρήσεων αλλά και στην τοπική ανάπτυξη καθώς η συρρίκνωση μίας νευραλγικής υπηρεσίας, όπως η  ΔΟΥ αντιμάχεται την αρχή της αποκέντρωσης και ισοδυναμεί ουσιαστικά με υποβάθμιση της οικονομικής δραστηριότητας και αποδυνάμωση των τοπικών κοινωνιών. 
Ο Δήμαρχος Κιλκίς δήλωσε ότι ο Δήμος Κιλκίς στέκεται αρωγός στον αγώνα των εφοριακών για τη διατήρηση των τοπικών φορολογικών υπηρεσιών στη διοικητική τους έδρα και την υπεράσπιση των εργασιακών τους δικαιωμάτων, προκειμένου οι φορολογούμενοι να εξυπηρετούνται αποτελεσματικά σε όλο το εύρος των φορολογικών τους υποθέσεων και δεσμεύθηκε να εισαχθούν προς συζήτηση στο Δημοτικό Συμβούλιο, οι θέσεις του κλάδου προκειμένου να εκδοθεί υποστηρικτικό ψήφισμα για τα δίκαια αιτήματά του.   
